*Проект!*

**ЗАКОН**

**ЗА ИЗМЕНЕНИЕ НА ЗАКОНА ЗА БЪЛГАРСКОТО ГРАЖДАНСТВО**

(обн., ДВ, бр. 136 от 1998 г.; изм., бр. 41 от 2001 г., бр. 54 от 2002 г., бр. 52 и 109 от 2007 г., бр. 74 и 82 от 2009 г., бр. 33 от 2010 г., бр. 11 и 21 от 2012 г., бр. 16, 66, 68 и 108 от 2013 г., бр. 98 от 2014 г., бр. 14 и 22 от 2015 г., бр. 103 от 2016 г., бр. 77 от 2018 г. и бр. 21 от 2021 г.)

**§ 1.** Член 12а се отменя.

**§ 2.** Член 14а се отменя.

**ПРЕХОДНА РАЗПОРЕДБА**

**§ 3.** Молбите по чл. 12а и чл. 14а, подадени до влизането в сила на този закон, се разглеждат и решават при досегашните условия и по досегашния ред.

МИНИСТЪР НА ПРАВОСЪДИЕТО

проф. Янаки Стоилов

**МОТИВИ**

**КЪМ ПРОЕКТА НА ЗАКОН ЗА ИЗМЕНЕНИЕ НА ЗАКОНА ЗА БЪЛГАРСКОТО ГРАЖДАНСТВО**

(обн., ДВ, бр. 136 от 1998 г.; изм., бр. 41 от 2001 г., бр. 54 от 2002 г., бр. 52 и 109 от 2007 г., бр. 74 и 82 от 2009 г., бр. 33 от 2010 г., бр. 11 и 21 от 2012 г., бр. 16, 66, 68 и 108 от 2013 г., бр. 98 от 2014 г., бр. 14 и 22 от 2015 г., бр. 103 от 2016 г., бр. 77 от 2018 г. и бр. 21 от 2021 г.)

**Причините,** които налагат разглеждането на предложения Закон за изменение на Закона за българското гражданство, са свързани с писмо от Европейската комисия, Ref. Ares (2021)3783818 -09.06.2021 г., в което се изразява безпокойство от продължаващата в Република България законова възможност за придобиване на българско гражданство чрез натурализация в замяна на предварително определени плащания. Очевидно се имат предвид възможностите по чл. 12а и чл. 14а от Закона за българското гражданство, които уреждат случаите на придобиване на гражданство срещу извършена инвестиция, поради което предлагаме да се отменят тези законови разпоредби.

В писмото от Европейската комисия се подчертава, че когато държава-членка упражнява компетентността си да предоставя гражданство е задължена да гарантира, че прави това, без да накърнява същността, стойността и целостта на този основен статут, както е установен в член 20 от Договора за функционирането на Европейския съюз. Комисията счита, че дадена държава-членка не изпълнява това задължение, когато създава схема, чрез която систематично предоставя натурализация в замяна на плащания в полза на държавата, като същевременно налага на други държави-членки задължението да признават за граждани на ЕС лицата, натурализирани на това основание, и да им предоставят всички права, произтичащи от този основен статут.

Към настоящият момент законодателната уредба, съдържаща се в Закона за българското гражданство (посл., изм. Държавен вестник, бр. 21 от 12 март 2021 г.), запазва възможността за придобиване на българско гражданство и разрешение за постоянно пребиваване срещу инвестиции, като увеличи възможността за контрол върху инвеститорите.

Със законопроекта се предлага отмяна на разпоредбите на чл. 12а и чл. 14а от Закона за българското гражданство, които позволяват придобиване на българско гражданство срещу инвестиции, като е предвидено молбите по чл. 12а и чл. 14а, подадени до влизане в сила на този закон, да се разгледат и решат по досегашните условия и по досегашния ред.

**Целта** на законопроекта е да бъде приведено националното законодателство в областта на гражданството в съответствие с европейското право.

Законопроектът не изисква финансови и други средства, необходими за прилагането на новата уредба.

**Очакваните резултати** от прилагането на предложената уредба са свързани с преодоляване на специфичните рискове, които произтичат от режимите за предоставяне на гражданство срещу инвестиции, включително по отношение на сигурността, изпирането на пари, корупцията, заобикалянето на правилата на Европейския съюз и отклоняването от данъчно облагане.

Законопроектът е свързан с правилното прилагане на чл. 20 от Договора за функционирането на Европейския съюз.